als_Latn dik_Latn azb_Arab
Përshëndetje! Jam 20- vjeçe dhe jetoj në Viti. Tre vjet më parë jam njohur me një djalë. Ai më telefonoi rastësisht dhe nisëm të flisnim bashkë. Në fillim nuk e kisha marrë seriozisht, madje bëja shaka dhe tallesha, por me kalimin e kohës bisedat me të nisën t’më pëlqenin…
Unë nuk kam shumë shoqe, për të mos thënë se nuk kam asnjë shoqe, pasi jetoj në periferi dhe nuk guxoj të ndaj diçka me një vajzë të qytetit tim, sepse ajo do ta flasë me një tjetër. Duke parë se në Viti njerëzit të përgjojnë shumë dhe sa shpejt hapen thashethemet, aq më pak mund të kesh një shok. Kështu, e kisha më të thjeshtë që t’i ndaja gjërat që më ndodhnin dhe hallet e mia me një të panjohur, me të cilin flisja vetëm në telefon.
Kaluan gjashtë muaj nga koha kur nisa të flisja në telefon me Lulin dhe pas këmbënguljes së madhe të tij që të takoheshim pranova. Sajova disa gënjeshtra në shtëpi dhe shkova në Ferizaj për ta takuar. Ishte djalë simpatik dhe më pëlqente të flisja me të. Më kuptonte dhe e kuptoja ose, të paktën, kështu thoshte ai.
Pas asaj dite takimet tona bëheshin më të shpeshta dhe mua më pëlqente gjithmonë e më shumë. Në një nga takimet tona të fshehta Luli më puthi. Isha shumë e lumtur, sepse kishte kohë që prisja të ndodhte diçka e tillë. U ktheva e lumtur në shtëpi dhe nga ajo ditë vetëm ëndërroja sesi do të ishte jeta ime me Lulin, se sa shumë e doja atë njeri dhe mendoja se më prisnin vetëm gjëra të bukura në të ardhmen, por nuk ishte kështu. Të gjitha ëndrrat e mia do të shuheshin më vonë. Gjithsesi, kemi qëndruar një vit bashkë, takoheshim më shpesh, deri sa Luli kërkoi të bënim dashuri bashkë. Edhe pse kisha frikë dhe mendoja se pas kësaj gjërat mund të ndryshonin mes nesh, unë e doja Lulin dhe isha e gatshme që të bëja gjithçka për të. Fjetëm bashkë dhe ai u tregua shumë i dashur me mua. Asgjë nga ato që më frikësonin nuk ndodhën…
Telefonata që e ndryshoi jetën time
Ne vazhdonim historinë tonë të dashurisë. Në një nga këto ditë, kur prisja me pa durim takimin e radhës me të, më vjen një telefonatë. Ai më tregon se mund të ikte jashtë për pak kohë, por unë nuk duhet të mërzitesha se do të kthehej pak muaj më vonë dhe do të martohej me mua. Ishte hera e parë që dëgjoja të fliste për martesë, por nuk munda të gëzohesha nga ky lajm, sepse më shqetësoi shumë fakti pse kishte vendosur papritur të ikte jashtë. Ngula këmbë që t’më tregonte të vërtetën dhe ai më tha se ishte grindur me një djalë tjetër dhe sherri kishte përfunduar keq. Ai më tha se në gjaknxehtësi e sipër ishte përleshur me një djalë dhe kishte ikur me shpejtësi, pa e kthyer kokën pas. Ai më tregoi se e dinte mirë se familja e tij do të hakmerren, andaj zgjidhja e vetme për të ishte ikja jashtë.
Pas asaj telefonate nuk mund të tregoj me fjalë se sa shumë u copëtua zemra ime. Ai tani do të ikte jashtë, por nëse nuk kthehet më çfarë do të ndodhte me lidhjen tonë? Kjo ishte frika ime më e madhe dhe, në fakt, kështu ndodhi…
Ai iku jashtë dhe me muaj të tërë nuk m’u paraqit fare. Dhe, kur m’u paraqit, për çudi, më tha se paraqitej nga Sllovakia, sepse ishte kapur në kufi duke kaluar kufirin ilegalisht.
Zoti e di kur lirohet nga burgu!
Ai tani ka gjashtë muaj në burg dhe nuk dihet se kur do të lirohet dot. Ai më lutet ta pres, sepse avokati i ka thënë se mund të lirohet brenda një kohe të shkurtër dhe do ta kthejnë në Kosovë. Por, ekziston edhe mundësia që ai të bëjë ndonjë dredhi dhe të ikë nga burgu e të kalojë në ndonjë vend tjetër…
Unë nuk di çfarë të bëj. Ndihem shumë keq për këtë që ka ndodhur dhe qaj pa pushim. Unë e dua shumë Lulin, por mendoj se sa e vështirë do të jetë të pres kot, madje edhe pa ditur se a do të kthehet ndonjëherë… Në anën tjetër, mendoj se pas daljes së tij nga burgu gjërat mund të ndryshojnë, mendoj se ndoshta ai nuk do t’më dojë më kur të dalë, apo mendoj se edhe në mua mund të ndryshojnë ndjenjat për të. Pavarësisht të gjithave, ajo që më shqetëson më shumë është familja ime, e cila nuk do të pranojë kurrë që unë ta lidhë jetën me një djalë që ka qenë në burg. Mendoj se sa keq do të ndihet nëna ime nga fjalët e qytetit… /Vilma, Viti/Kosovarja/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn